Елордада сингапурлық білім беру жүйесі бойынша мектеп, колледж ашылады
DATE: 01:20, 20 Қаңтар 2019 | GMT +5
TITLE: Елордада сингапурлық білім беру жүйесі бойынша мектеп, колледж ашылады
URL: https://kaz.inform.kz/news/elordada-singapurlyk-bilim-beru-zhuyesi-boyynsha-mektep-kolledzh-ashylady_a3489717/
META: DATE: 01:20, 20 Қаңтар 2019 | GMT +5
TOTAL WORDS: 224
AUTHOR(S):
TEXT: Астана қаласының әкімдігі, «Kazakh Invest» ҰК» АҚ және сингапурлық «Pegasus Education Group» компаниясы Астанадағы білім беру жүйесін дамытуға арналған инвестициялық жобаны іске асыру туралы келісімге қол қойды. «Жобаның басты мақсаты: «Астана қаласында үздіксіз білім алу үшін - балабақша - жалпы білім беретін орта мектеп - кәсіби техникалық колледж - білім беру орталықтарын құру». Бұл жоба сингапурлық білім беру жүйесінде қолданылатын тәжірибенің негізінде жүзеге асырылмақ», - делінген хабарламада. Болжам бойынша бірінші кезеңдегі жалпы инвестиция шамамен 20 миллион АҚШ долларын құрап, жаңа 300 жұмыс орны ашылады деп жоспарлануда. Қала әкімдігі инвестициялық жобаларды іске асыру үшін жер телімі түрінде мемлекеттік несие беру, қажетті инфрақұрылымды құру, пайыздық мөлшерлемелерді субсидиялау, жан басына қаржыландыру сияқты қолданыстағы мемлекеттік қолдау шараларын қамтамасыз ету бойынша кешенді көмек көрсететін болады. Инвестор өз кезегінде жобаны тиісті сипаттамаларына сәйкес жүзеге асыруды жоспарлап отыр. Дәлірек айтқанда, шетелдік инвестор Астанада кемінде 200 орынды балабақша, кемінде 2 000 орынды мектеп және кемінде 2 000 орынды колледж ашпақ. Жобаның операциялық қызметінің шеңберінде жалпы педагогикалық қызметкердің 30 пайызына қазақстандық педагогтар тартылып, түлектердің халықаралық дипломдар мен/және сертификаттарды алу мүмкіндігі бар халықаралық бағдарламаларды енгізіледі. Айта кетерлігі, «Pegasus Education Group» компаниясы өз қызметін 1986 жылы бастаған болатын. Ол Сингапурда үздіксіз білім берудің жеке білім беру желісін құрды. Қазіргі уақытта компания Оңтүстік-Шығыс Азиядағы 20-дан астам білім орталығын басқарады. Мектептер халықаралық ұйымдармен аккредиттелсе, компания АСЕАН шеңберінде білім беру саласындағы ең үздік жеке компаниялардың бірі болып танылды
